ΚΑΝΟΝΙΣΜΟΣ (ΕΟΚ) αριθ. 260/92 ΤΗΣ ΕΠΙΤΡΟΠΗΣ της 3ης Φεβρουαρίου 1992 για την τροποποίηση του κανονισμού (ΕΟΚ) αριθ. 3029/90 όσον αφορά την εκρίζωση φυτειών μανταρινιών Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Οικονομικής Κοινότητας, τον κανονισμό (ΕΟΚ) αριθ. 1196/90 του Συμβουλίου της 7ης Μαΐου 1990 για την εξυγίανση της κοινοτικής παραγωγής μανταρινιών (1), και ιδίως το άρθρο 6, Εκτιμώντας: ότι ο κανονισμός (ΕΟΚ) αριθ. 3029/90 της Επιτροπής (2) περί λεπτομερειών εφαρμογής του κανονισμού (ΕΟΚ) αριθ. 1196/90 ορίζει ιδίως τις εκτάσεις και τα οπωροφόρα δένδρα που μπορεί να αφορά η εκρίζωση που προβλέπεται από τον προαναφερθέντα κανονισμό (ΕΟΚ) αριθ. 1196/90- ότι, επειδή η πριμοδότηση εκριζώσεως καθορίζεται ανά εκτάριο, πρέπει, μεριμνώντας για αποτελεσματικότητα και καλή διαχείριση, να επιφυλαχθεί η χορήγηση αυτής μόνο σε οπωρώνες πυκνότητας ίσης ή μεγαλύτερης από ένα μέσο ελάχιστο κατώφλι ανά εκμετάλλευση- ότι, προκειμένου να αποφευχθεί η εκ των προτέρων κατάθεση αιτήσεων, λαμβανομένου υπόψη του περιεχομένου του παρόντος κανονισμού, πρέπει να προβλεφθεί η εφαρμογή του την ίδια ημέρα της δημοσίευσής του- ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Οπωροκηπευτικών, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Το κείμενο του άρθρου 1 παράγραφος 2 του κανονισμού (ΕΟΚ) αριθ. 3029/90 αντικαθίσταται από το ακόλουθο κείμενο: "2. Η πριμοδότηση εκρίζωσης χορηγείται για την εκρίζωση φυτειών μανταρινιών εκτάσεως ίσης ή μεγαλύτερης από 0,10 εκτάρια και μέσης πυκνότητας ανά εκμετάλλευση ίσης ή μεγαλύτερης από 300 δένδρα ανά εκτάριο." Άρθρο 2 Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 3 Φεβρουαρίου 1992.

[Source: multi_eurlex | Tokens: 1781]